वन विभाग के अपने खेल मैदान हों: शेजवार | मध्यमत
Home राजनीति/प्रशासन वन विभाग के अपने खेल मैदान हों: शेजवार
वन विभाग के अपने खेल मैदान हों: शेजवार
भोपाल, नवम्बर 2015/ वन मंत्री डॉ. गौरीशंकर शेजवार ने सोमवार को 21वीं राज्य-स्तरीय वन खेल-कूद प्रतियोगिता का समापन विजेता खिलाड़ियों को पुरस्कृत कर किया। डॉ. शेजवार ने कहा कि मध्यप्रदेश ऐसा अकेला राज्य है, जिसने अब तक हुई सभी 21 अखिल भारतीय खेल-कूद प्रतियोगिता में प्रथम 3 में स्थान पाया है। प्रदेश को 5 बार प्रथम, 12 बार द्वितीय और केवल चार बार तृतीय स्थान प्राप्त हुआ है। प्रदेश के प्रतिभाशाली खिलाड़ियों को अपना जिला एवं राज्य-स्तरीय मैदान उपलब्ध करवाने के प्रयास किये जायेंगे।
वन मंत्री ने पुरस्कार वितरण की शुरूआत नवम्बर, 2014 में गोवा में अखिल भारतीय वन खेल-कूद प्रतियोगिता में सर्वाधिक अंकों के साथ 5-5 स्वर्ण-पदक जीतने वाले खिलाड़ी द्वय श्री नरेन्द्र सिंह ठाकुर और सुश्री रूबी कौर को विशिष्ट पदक प्रदान कर की। वन मंत्री ने एथलेटिक्स, तैराकी, भारोत्तोलन, शक्तितोलन और इंडोर गेम्स के 137 खिलाड़ी को पुरस्कृत किया। अध्यक्षता राज्य लघु वनोपज सहकारी संघ के अध्यक्ष श्री महेश कोरी ने की।
राज्य-स्तरीय प्रतियोगिता 30 अक्टूबर को आरंभ हुई थी, जिसमें अक्टूबर में हुई वृत्त स्तरीय प्रतियोगिता के 350 चयनित खिलाड़ी ने भाग लिया। अखिल भारतीय वन खेल-कूद प्रतियोगिता के लिये चयनित टीम को बैंगलुरू रवाना होने के पहले 2 से 12 दिसम्बर तक भोपाल में प्रशिक्षण दिया जायेगा। अखिल भारतीय खेल-कूद में इस बार स्क्वैश की जगह नये खेल महिला भारोत्तोलन, हेमर थ्रो एवं महिला तैराकी को शामिल किया गया है। राष्ट्रीय प्रतियोगिता में कुल 185 इवेंट होंगी।
वन मंत्री को समारोह के आरंभ में ईस्ट, नार्थ, वेस्ट और साउथ जोन की टीमों ने सलामी दी। मुख्य आकर्षण रहा केम्पियन स्कूल के 5वीं से 9वीं कक्षा तक के बच्चों की बेंड प्रस्तुति।
प्रमुख सचिव वन श्री दीपक खांडेकर, प्रधान मुख्य वन संरक्षक श्री नरेन्द्र कुमार, खेल समन्वयक श्री आर.के. गुप्ता ने भी संबोधित किया। समारोह में बड़ी संख्या में खिलाड़ी उपस्थित थे।
Previous articleसमर्थन मूल्य पर धान खरीदी का कार्य शुरू
Next articleसेवानिवृत्त कर्मचारी को गवाही पर टीए-डीए की पात्रता